ธอส.ออกฝากประจำขั้นบันได5เดือน
ธอส. ขอสู้ศึกดูดสภาพคล่อง ออกเงินฝากประจำขั้นบันได  5 เดือน จ่ายดอกเบี้ยสูงสุด 3.65% ต่อปี รับฝากแค่ 6 - 29 ก.พ. นี้
6 ก.พ. 2555

ธอส. ขอสู้ศึกดูดสภาพคล่อง ออกเงินฝากประจำขั้นบันได  5 เดือน จ่ายดอกเบี้ยสูงสุด 3.65% ต่อปี รับฝากแค่ 6 - 29 ก.พ. นี้
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้จัดทำผลิตภัณฑ์เงินฝากประจำขั้นบันได 5 เดือน (Step Up) รับเดือนแห่งความรัก ดอกเบี้ยสูงสุด 3.65% ต่อปี โดยอัตราดอกเบี้ยเดือนที่ 1 - 3 เท่ากับ 3.25% ต่อปี เดือนที่ 4 - 5 รับดอกเบี้ย 3.65% ต่อปี (อัตราดอกเบี้ยเฉลี่ย 3.41% ต่อปี) ลูกค้ารับดอกเบี้ยเมื่อครบกำหนด โดยจะโอนเงินเข้าบัญชีเงินฝากคู่โอนของลูกค้าโดยอัตโนมัติ เงื่อนไขเปิดบัญชีและฝากขั้นต่ำรายการละ 1  หมื่นบาท 
"เพื่อให้สอดคล้องกับกลยุทธ์การขยายฐานลูกค้ารายย่อยของธนาคาร และภาวะการแข่งขันในปัจจุบัน โดยข้อเสนอการออมในครั้งนี้ถือว่าเป็นอัตราดอกเบี้ยที่สูงเป็นพิเศษ ซึ่งเปิดให้ฝากถึง วันที่ 6 - 29 ก.พ นี้เท่านั้น"นายวรวิทย์กล่าว 
นายวรวิทย์ กล่าวอีกว่า นอกจากนี้ ธนาคารยังมีผลิตภัณฑ์เงินฝากออมทรัพย์ที่ได้รับผลตอบแทนสูง “เงินฝากซุปเปอร์ออมทรัพย์พิเศษ” อัตราดอกเบี้ยสูงถึง  2.75% ต่อปี เงื่อนไขเปิดบัญชีขั้นต่ำ 1 หมื่นบาท สามารถถอนได้เดือนละครั้ง และสำหรับดอกเบี้ยรับไม่เกิน 2 หมื่นบาท ต่อปี  ไม่ต้องเสียภาษีถือเป็นอีกทางเลือกสำหรับลูกค้าที่ไม่ต้องการฝากเงินรูปแบบประจำ